Document ID: 32004R0776

Uredba Komisije (ES) št. 776/2004
z dne 26. aprila 2004
o spremembi Uredbe (ES) št. 349/2003 o začasni ustavitvi vnosa osebkov nekaterih prosto živečih živalskih in rastlinskih vrst v Skupnost
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 338/97 z dne 9. decembra 1996 o varstvu prosto živečih živalskih in rastlinskih vrst z zakonsko ureditvijo trgovine z njimi [1] in zlasti člena 19(2) Uredbe,
po posvetovanju s skupino za strokovno presojo,
ob upoštevanju naslednjega:
(1) Člen 4(6) Uredbe (ES) št. 338/97 predvideva, da lahko Komisija omeji vnos nekaterih vrst v Skupnost v skladu s pogoji, določenimi v točkah (a) do (d) navedenega člena.
(2) Seznam vrst, katerih vnos v Skupnost je začasno ustavljen, je bil nazadnje določen z Uredbo Komisije (ES) št. 349/2003 z dne 25. februarja 2003 o začasni ustavitvi vnosa osebkov nekaterih prosto živečih živalskih in rastlinskih vrst v Skupnost [2].
(3) Na podlagi zadnjih informacij je skupina za strokovno presojo ugotovila, da bo ohranitveno stanje nekaterih vrst, uvrščenih v prilogah A in B k Uredbi (ES) št. 338/97, resno ogroženo, če vnos v Skupnost iz nekaterih držav porekla ne bo začasno ustavljen.
(4) Na podlagi dodatnih informacij je skupina za strokovno presojo tudi ugotovila, da začasna ustavitev vnosa v Skupnost Lama guanicoe iz Čila zaradi dobrega ohranitvenega stanja ni več upravičena.
(5) Komisija se je posvetovala z državami porekla vrst, za katere veljajo nove omejitve iz odstavka 3.
(6) Člen 41 Uredbe Komisije (ES) št. 1808/2001 z dne 30. avgusta 2001 o določitvi podrobnih pravil za izvajanje Uredbe Sveta (ES) št. 338/97 o varstvu prosto živečih živalskih in rastlinskih vrst z zakonsko ureditvijo trgovine z njimi [3] vsebuje določbe glede tega, kako naj države članice izvajajo omejitve, ki jih je določila Komisija.
(7) Uredbo (ES) št. 349/2003 je zato treba ustrezno spremeniti.
(8) Zaradi potrebe, da se preprečijo motnje v trgovanju, je upravičeno, da ta uredba začne veljati tretji dan po njeni objavi.
(9) Ukrepi, predvideni s to uredbo, so v skladu z mnenjem Odbora za trgovino s prosto živečimi živalskimi in rastlinskimi vrstami -
SPREJELA NASLEDNJO UREDBO:
Člen 1
Priloga k Uredbi (ES) št. 349/2003 se nadomesti s Prilogo k tej uredbi.
Člen 2
Ta uredba začne veljati tretji dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 26. aprila 2004

Labels: 3
5
20